5.
Doložka finančných, ekonomických, environmentálnych vplyvov a vplyvov na zamestnanosť

1. Odhad dopadov na verejné financie

V súvislosti s realizáciou Projektu nových cestovných dokladov Slovenskej republiky je možné predpokladať dopady vo výdavkovej aj príjmovej časti štátneho rozpočtu. 

Vo výdavkovej časti ide najmä o výdavky spojené s vybudovaním Národného personifikačného centra. Pôjde najmä o prípravu a rekonštrukciu samotnej budovy centra, jej vybavenie zariadením a štruktúrovanou kabelážou, zakúpenie personalizačnej technológie a s ňou spojené hardvérové a softvérové vybavenie, výrobu čistopisov cestovných dokladov a formulárov, ako aj prevádzkové náklady centra. Vo výdavkovej časti sa predpokladá dopad na štátny rozpočet v roku 2004 vo výške 593 616 000,- Sk. Na roky 2005 až 2008 sa potom predpokladá na zabezpečenie celého systému vydávania cestovných dokladov dopad na výdavkovú časť štátneho rozpočtu vo výške 1 126 200 000 Sk,-.

Priamy vplyv na  príjmovú časť štátneho rozpočtu má navrhované zvýšenie priemerného správneho poplatku za vydanie cestovného dokladu zo súčasných 600,- Sk na 800,- Sk. V rokoch 2004 až 2008 sa teda predpokladá zvýšenie príjmu do štátneho rozpočtu na úroveň 2,54 mld Sk,-.

2.
Odhad dopadov na obyvateľov, hospodárenie podnikateľskej sféry a iných právnických osôb


Predkladaný návrh materiálu bude mať mierny dopad na náklady obyvateľov v súvislosti so zvýšením správneho poplatku o 200,- Sk. Je nutné však uviesť, že ide jednorazový poplatok a s ohľadom na dĺžku platnosti cestovného dokladu ide o jednorazovú investíciu na desať rokov. V prípade detí do 15 rokov je, s ohľadom na skrátenú dobu platnosti, navrhnutý znížený správny poplatok na polovicu tj. na 400,- Sk. Materiál nemá dopad na hospodárenie podnikateľskej sféry a iných právnických osôb, okrem hospodárenia preddavkovej organizácie Tlačiarne ministerstva vnútra.

3. Odhad na životné prostredie

Predkladaný návrh materiálu nemá vplyv na životné prostredie.

4.
Odhad dopadov na zamestnanosť


Predkladaný návrh materiálu nemá vplyv na zamestnanosť.

